A Tanács határozata

(2004. március 22.)

az afrikai, karibi és csendes-óceáni államokkal folytatott együttműködésre létrehozott kilencedik Európai Fejlesztési Alap keretében 1 milliárd euro feltételes összegnek vízvezeték létesítése céljából történő részleges felszabadításáról

(2004/289/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 310. cikkére a 300. cikk (2) bekezdésének második albekezdésével összefüggésben,

tekintettel a tagállamok kormányainak a Tanács keretében ülésező képviselői között az AKCS-EK partnerségi megállapodás végrehajtása során hozandó intézkedésekről és követendő eljárásokról szóló belső megállapodásra [1],

tekintettel a 2000. június 23-án, Cotonouban aláírt AKCS-EK partnerségi megállapodásra,

tekintettel a 2000. szeptember 18-án aláírt, az AKCS-EK partnerségi megállapodás pénzügyi jegyzőkönyve alapján nyújtandó közösségi támogatás finanszírozásáról és adminisztrációjáról szóló belső megállapodásra (a továbbiakban: "belsõ megállapodás"), és különösen annak 2. cikke (2) bekezdésére,

tekintettel a Bizottság javaslatára,

mivel:

(1) Az AKCS-EK partnerségi megállapodás pénzügyi jegyzőkönyvének (1) bekezdésével összhangban a pénzügyi jegyzőkönyv (a továbbiakban: "pénzügyi jegyzőkönyv") által lefedett időszak öt év, amely 2000. március 1-jén kezdődik. A pénzügyi jegyzőkönyv (5) bekezdése azonban meghatározza, hogy annak teljes összege – kiegészítve az előző Európai Fejlesztési Alapokból (EFÁ-k) átutalt egyenlegekkel – a 2000-2007-ig terjedő időszakot fedi le.

(2) A belső megállapodás 2. cikkének (2) bekezdésével és az AKCS-EK partnerségi megállapodáshoz XVIII. nyilatkozatként csatolt, a pénzügyi jegyzőkönyvről szóló EU nyilatkozattal összhangban az afrikai, karibi és csendes óceáni államok kilencedik Európai Fejlesztési Alapja 13,5 milliárd eurós teljes összege a pénzügyi jegyzőkönyv 2003 április 1-jén történő hatálybalépésekor kerül felszabadításra. Ezen összeget három keretre bontották: 1,204 milliárd euró a regionális együttműködésre és integrációra, valamint 2,307 milliárd a beruházási konstrukcióra.

(3) A belső megállapodás 2. cikkének (2) bekezdésével összhangban 1 milliárd euró összeget csak a Tanács által 2004-ben elvégzendő teljesítésellenőrzést követően lehet felszabadítani, a Bizottság javaslata alapján. A belső megállapodás (7) bekezdése és a XVIII. nyilatkozat meghatározza, hogy a teljesítésellenőrzés a kötelezettségvállalások és a kifizetések értékelése.

(4) A kötelezettségvállalások és a kifizetések szintje 2003 végén és a Bizottság által a 2004-2007 időszakra bemutatott előrejelzések jelzik, hogy az AKCS-országoknak szánt kilencedik EFA forrásai teljes egészében átadhatóak, és a feltételes milliárd első része az eddigi teljesítés alapján felszabadítható.

(5) 2003. május 19-én a Tanács elismerte jelentős források mozgósításának szükségességét vízre és higiéniára, és felhívta a Bizottságot, hogy készítsen gyakorlati javaslatokat az EU és az AKCS-EK Miniszterek Tanácsa közötti megvitatásra.

(6) Fontos figyelembe venni a víz és a higiénia elérhetősége ezredfordulós fejlesztési céljainak pénzügyi szükségleteit és e célokra további források bevonásának innovatív eszközeit.

A KÖVETKEZŐKÉPPEN HATÁROZOTT:

1. cikk

A Tanács egyetért vízvezeték létrehozásával az AKCS-országok számára.

2. cikk

A Tanács egyetért e vízvezeték céljaira a belső megállapodás 2. cikkének (2) bekezdésében említett feltételes 1 milliárd euróból 500 millió euró felszabadításának megfontolásával.

Egy első, 250 millió eurós juttatást felszabadítanak, és a következőképpen osztanak fel:

(1) 185 millió euró a belső megállapodás 2. cikke (1) bekezdésének a) pontjában és a pénzügyi jegyzőkönyv (3) bekezdésének a) pontjában említett hosszú távú fejlesztés támogatásának keretére, ezzel a keret összegét 9,444 milliárd euróra feltöltve;

(2) 24 millió euró a belső megállapodás 2. cikke (1) bekezdésének b) pontjában és a pénzügyi jegyzőkönyv (3) bekezdésének b) pontjában említett regionális együttműködés és integráció keretére, ezzel a keret összegét 1,228 milliárd euróra feltöltve;

(3) 41 millió euró a belső megállapodás 2. cikke (1) bekezdésének c) pontjában és a pénzügyi jegyzőkönyv (3) bekezdésének c) pontjában említett beruházási konstrukció keretére, ezzel a keret összegét 2,078 milliárd euróra feltöltve.

3. cikk

Az országstratégiák félidős ellenőrzése és a Tanács által 2004. végén végrehajtandó teljesítésellenőrzés kimenetelének fényében a Tanács 2005 márciusára határoz:

(1) a második 250 millió eurós juttatás mozgósításáról;

(2) a belső megállapodás 2. cikkének (2) bekezdésében említett feltételes 1 milliárd euróból fennmaradó 500 millió eurónak a megállapodás tárgyát képező célokra történő felhasználásáról.

4. cikk

Ezt a határozatot közölni kell az AKCS Miniszterek Tanácsával.

5. cikk

Ez a határozat az elfogadásának napján lép hatályba.

Kelt Brüsszelben, 2004. március 22-én.

A Tanács részéről

az elnök

B. Cowen

[1] HL L 317., 2000.12.15., 376. o.

--------------------------------------------------